প্যারাডক্সিক্যাল সাজিদ

প্যারাডক্সিক্যাল সাজিদ হলো বাংলাদেশী লেখক আরিফ আজাদ কর্তৃক রচিত একটি ইসলাম বিষয়ক ধারাবাহিক ছোটগল্প সংকলন গ্রন্থ। এটি সাজিদ নামী একটি চরিত্রের ভাষ্যে ইসলামী বিশ্বাসের বিরুদ্ধে বিভিন্ন প্রশ্নের উত্তরে সাজানো ছোটগল্পের সমাহার। এতে লেখক প্রচলিত ইসলাম ধর্মবিরোধী প্রশ্নগুলিকে ইসলামী তথ্য, যুক্তি, দর্শন, বিজ্ঞান ও বাস্তব দলিলের মাধ্যমে ভুল প্রমাণ করার প্রয়াস করেছেন এবং সেসব দলিল থেকে প্রতিপক্ষের যুক্তি-তর্কের দূর্বলতা প্রমাণ করার প্রচেষ্টা করেছেন। ২০১৭ ও ২০১৯ সালে এই ধারাবাহিকের ২টি গ্রন্থ প্রকাশিত হয়েছিল। ধারাবাহিক বইগুলো নিয়ে বাংলাদেশে বিতর্ক হলেও গ্রন্থ দুটি উক্ত বছরদ্বয়ে বাংলাদেশ একুশে বইমেলায় সেরা বিক্রিত বইয়ের তালিকায় স্থান করে নেয়।
আরিফ আজাদ (জন্ম: ৭ জানুয়ারি ১৯৯০) একজন বাংলাদেশি লেখক, যিনি মূলত ইসলামিক সাহিত্য ও নন-ফিকশন লেখার জন্য পরিচিত। তার লেখা বইগুলো পাঠকদের মধ্যে ব্যাপক জনপ্রিয়তা লাভ করেছে এবং তরুণ প্রজন্মের মাঝে ধর্মীয় ও দার্শনিক চিন্তাধারা ছড়িয়ে দিতে গুরুত্বপূর্ণ ভূমিকা রেখেছে।
তিনি চট্টগ্রামে জন্মগ্রহণ করেন এবং চট্টগ্রাম বিশ্ববিদ্যালয় থেকে পরিসংখ্যান বিভাগে উচ্চশিক্ষা সম্পন্ন করেন। ছাত্রজীবন থেকেই তিনি লেখালেখির প্রতি আগ্রহী ছিলেন এবং ২০১৭ সালে তার প্রথম বই প্যারাডক্সিক্যাল সাজিদ প্রকাশিত হলে তা ব্যাপক আলোড়ন সৃষ্টি করে।
তার উল্লেখযোগ্য বইগুলোর মধ্যে রয়েছে:
বর্তমানে তিনি লেখালেখির পাশাপাশি সামাজিক ও দাতব্য কাজেও যুক্ত রয়েছেন।
গল্পের মূল চরিত্রের নাম ‘সাজিদ’। লেখক নিজে বইটিতে পার্শ্বচরিত্র হিসেবে আছেন। লেখক সাজিদের বন্ধু, রুমমেট। সাজিদ ঢাকা বিশ্ববিদ্যালয়ের অণুজীব বিজ্ঞানের ছাত্র। বইয়ের প্রথম গল্পে সাজিদকে একজন সংশয়বাদীরূপে দেখা যায়। সৃষ্টিকর্তা বা ঈশ্বরের অস্তিত্ব-অনস্তিত্ব নিয়ে ব্যাপক যুক্তি-তর্কের শেষ পর্যায়ে সাজিদকে তার স্রষ্টায় ও ইসলামে বিশ্বাস পুনঃরায় ফিরে পেতে দেখা যায়। এরপর বিশ্বাসী সাজিদ একের পর এক গল্পে বিভিন্ন কৌতুহলী মানুষের কাছে তার ইসলামী বিশ্বাসকে তথ্য ও যুক্তি বিশ্লেষণমূলক পদ্ধতিতে ইতিবাচকভাবে বর্ণনা করার মাধ্যমে সর্বাধিক গ্রহণযোগ্য ও শ্রেষ্ঠ হিসেবে তুলে ধরে।
সে তার তথ্য ও যুক্তির মাধ্যমে ইসলাম ধর্ম ও ইসলাম ধর্মে বর্ণিত স্রস্টা (আল্লাহ্‌) নিয়ে সংশয়ে থাকা ব্যক্তিদের সংশয় দূর করার প্রয়াস চালায়। সাজিদ কখনো নিজের শিক্ষক মফিজুর রহমানকে বর্ণনা করে যে, কেন ‘তাকদির’ তথা ‘ভাগ্য’ ইস্যুতে ইসলাম ধর্মের বিবরণ অনুযায়ী স্রস্টা বিতর্কিত নন। সাজিদ নিজস্ব যুক্তির ভিক্তিতে উপস্থাপন করে যে, কেন স্রষ্টা তথা ঈশ্বর মানুষের ভালো কাজের বেলায় প্রশংসা পেলেও মন্দ কাজের বেলায় দায়বদ্ধ নন। সাজিদের বড় ভাই তুল্য বিপ্লব দা'র কাছে সে প্রমাণ করে, কীভাবে বিজ্ঞানের আধুনিক পরিভাষা ‘কোয়ান্টাম’ মেকানিক্স কোনভাবেই স্রষ্টাকে খারিজ করে দিতে পারেনা। সে আরো প্রমাণ দেখায় যে কেন স্রষ্টা দয়ালু হবার পরেও জাহান্নামের মতো ভয়ানক জিনিস তৈরি করেছেন। নীলু দা নামের আরেক চরিত্র, যিনিও বিপ্লব দা’র মতো সাজিদের কাছে বড় ভাইয়ের মতো সমাদৃত, তার কাছে প্রমাণ উপস্থাপন করে যে, কোনভাবেই কোরআনের কোন আয়াত ‘সন্ত্রাসবাদী’ নয়। এভাবে বিভিন্ন জায়গায়, বিভিন্ন ঘটনার পরিপ্রেক্ষিতে সাজিদকে ইসলাম ধর্মের উত্তমতা, সঠিকতা ও প্রামাণ্যতা সপক্ষে সমসাময়িক একাডেমিক পদ্ধতিতে প্রতিনিধিত্ব করার জন্য একজন অভিজ্ঞ বক্তা, যুক্তিবাদী এবং বাস্তববাদী হিসেবে দেখানো হয়েছে।
প্যারাডক্সিক্যাল সাজিদ-১ গ্রন্থটি এই সিরিজের ১ম বই। বইটি প্রকাশ করা হয় ২০১৭ সালের ফেব্রুয়ারির অমর একুশে গ্রন্থমেলায়। বইটির মোড়ক উন্মোচন হয় ২০১৭ সালের ফেব্রুয়ারির ০৯ তারিখ। বইটি প্রকাশ করে গার্ডিয়ান পাবলিকেশন্স। প্রকাশের অল্পদিনের মধ্যে বইটি সেরা বিক্রয়ের তালিকায় চলে আসে। রকমারি ডট কমের প্রতিষ্ঠাতা মাহমুদুল হাসান সোহাগ একটি সাক্ষাৎকারে বলেন, প্রথম বছরে, বইটি রকমারি.কম-এ ১৭৫,০০০ কপি বিক্রি হয়েছিল। বাংলার পাশাপাশি বইটি ইংরেজি ও অসমীয়া ভাষায়ও অনূদিত হয়েছে। বইটির ছোটগল্পসমূহের শিরোনাম নিম্নরূপ :
প্যারাডক্সিক্যাল সাজিদ-২ বইটি লেখকের ২০১৭ সালের একুশে বইমেলায় প্রকাশিত "প্যারাডক্সিক্যাল সাজিদ-১" বইয়ের দ্বিতীয় কিস্তি। বইটি ২০১৯ সালের ১৫ ই ফেব্রুয়ারি সমকালীন প্রকাশনী থেকে বের হয়। বইটি ২০১৯ সালের একুশে বইমেলায় সেরা বিক্রিত বই ছিল এবং বইটির প্রকাশ ২০১৯ বইমেলায় কয়েক দফায় সরকারি নির্দেশে বন্ধ করার পর আবার পুনরায় তা প্রকাশের অনুমতি দেওয়া হয়।
বইটির ছোটগল্পসমূহের শিরোনাম নিম্নরূপ: